赤壁
方尚斌 (Ming)
丹崖壁立何嵌嵚，万仞下插沧江深。带郭连冈迥作障，倚空叠石高为岑。乾坤开辟几千载，陵谷迁移此山在。三分割据如梦中，往事随波向东海。子长年少颇好游，我亦鼓柁潇湘流。五月莫过滟滪石，累日更宿峥嵘洲。舟人指点话赤壁，壁下清风宛如昔。云根半掩赤壁青，水面一片沧江白。从来人世几登临，俯仰徒悲千载心。苏子贤豪已陈迹，两赋留传空至今。